Vra die veearts: My hond eet nou wortels - Voertaal
Vra die veearts: My hond eet nou wortels
Marianne Lomberg Mens en dier 2022-02-14
Ek het 'n chihuahuahondjie ('n mengsel) en haar lewer het skade gekry deur 'n bosluisbyt wat kwaai infeksie veroorsaak het.
Sy is nou baie beter en is op leweraanvullings (Essentiale extreme en milk thistle). Maar nou het sy van gister af kwaai begin rou wortels eet. Sy wil nie ophou eet nie. Sy soek aanhoudend nog.
Sy het nooit tevore wortels geëet nie.
Is dit dalk 'n tekort aan iets?
Sy is ook op Hills se hondekos, die "derm complete".
Die oorgrote meerderheid honde wat aan vreemde dinge begin knaag, het nie 'n tekort aan 'n voedingsstof nie, hulle geniet net die smaak of die tekstuur. Trouens, ek stel gereeld voor dat eienaars van klein hondjies wat vertand vir hulle vars, of gevriesde, wortels gee om aan te kou om die jeuk in hul tandvleis teë te werk. Wortels is gesond, vol vitamiene en vesel, en relatief laag in kalorieë.
Maar in jou kleinding se geval sal ek aanraai dat jy tog haar bloed laat toets om seker te maak sy het nie dalk 'n wanbalans as gevolg van die lewerskade nie. Die lewer is byna toweragtig in sy vermoë om homself te vernuwe ná beskadiging, maar dit neem tog tyd en ons wil altyd maar versigtig wees met sulke klein diertjies.